依韵和酬雷太簡見貽之什
作者：黄庶
朝代：宋

paragraphs: 生長詩與書，不信世道難。
出處愧古人，章句得一官。
舌强不肯柔，開口誰欣歡。
十年走塵土，蹭蹬苦地寒。
紆朱非良貴，寧較厚與單。
古心自突兀，胸中鬰萬端。
昔常玩於水，今乃知其瀾。
身世心已灰，人事鼻可酸。
病卧得君詩，喜試昏膜看。
意遠辭淡泊，稠重欲相寬。
以言藥我病，吳鱸佐秦餐。
大句牽勉酬，韵高語難安。